b'\n_START_ARTICLE_\nStrugi-Krasnyje\n_START_SECTION_\nMaantiede ja asutus\n_START_PARAGRAPH_\nStrugi-Krasnyjen kunnan pinta-ala on 460,62 neli\xc3\xb6kilometri\xc3\xa4. Se rajoittuu id\xc3\xa4ss\xc3\xa4 Strugi-Krasnyjen piirin Hredinon, etel\xc3\xa4ss\xc3\xa4 Tsapelkan ja Novoseljen sek\xc3\xa4 l\xc3\xa4nness\xc3\xa4 Marjinon kuntiin ja pohjoisessa Pihkovan alueen Pljussan piiriin. Pinta-alasta suuri osa on sotilasaluetta._NEWLINE_Seudulla virtaavat Pljussa ja sen sivujoet Omuga, Kureika ja Kureja. Suurimmat j\xc3\xa4rvet ovat Pest\xc5\xa1anoje ja T\xc5\xa1ornoje. Hy\xc3\xb6tykaivannaisiin kuuluvat turve, hiekka ja sora. Kunnan alueella sijaitsee Nikolajevskin rauhoitusalue._NEWLINE_Keskustaajaman lis\xc3\xa4ksi kuntaan kuuluu kaksi paikkakuntaa: Orlova Gora ja Vladimirski Lager. J\xc3\xa4lkimm\xc3\xa4inen on suljettu varuskuntataajama, jossa on noin 2\xc2\xa0800 asukasta.\n_START_SECTION_\nHistoria\n_START_PARAGRAPH_\nSeudulla sijainneet kyl\xc3\xa4t, Belaja ja Strugi, mainitaan Novgorodin \xc5\xa0elonin viidenneksen verokirjassa vuonna 1498. Pietarin ja Varsovan v\xc3\xa4liselle rautatielle perustettiin vuonna 1856 Belajan asema, joka vuonna 1905 sai nimen Strugi-Belaja. Ven\xc3\xa4j\xc3\xa4n kansalaissodan aikana vuonna 1919 nimi muutettiin Strugi-Krasnyjeksi. Asemataajama sai kaupunkimaisen taajaman statuksen vuonna 1958.\n_START_SECTION_\nLiikenne, talous ja palvelut\n_START_PARAGRAPH_\nPietarin ja Pihkovan v\xc3\xa4lisell\xc3\xa4 rautatiell\xc3\xa4 on Strugi-Krasnyjen ja Vladimirski Lagerin asemat. Kunnan it\xc3\xa4- ja kaakkoisrajalla 15 kilometrin p\xc3\xa4\xc3\xa4ss\xc3\xa4 Strugi-Krasnyjesta kulkee Pietarin, Pihkovan ja Valko-Ven\xc3\xa4j\xc3\xa4n rajan v\xc3\xa4linen M20-valtatie. Taajamasta on paikallisjunayhteydet Pihkovaan, Lugaan ja Pietariin sek\xc3\xa4 linja-autoyhteydet Pihkovaan ja Novgorodiin. Rautatieasemalla pys\xc3\xa4htyy my\xc3\xb6s kaukojunia._NEWLINE_Strugi-Krasnyjessa toimii puunhankintaa ja -jalostusta harjoittavia pienyrityksi\xc3\xa4 sek\xc3\xa4 hiekkaa tuottava yritys. Neuvostoaikaiset tiilitehdas, meijeri ja leipomo ovat lopettaneet toimintansa. Maataloutta edustaa joukko yksityisviljelij\xc3\xb6it\xc3\xa4 ja asukkaiden palstaviljelmi\xc3\xa4._NEWLINE_Keskustaajaman palveluihin kuuluvat lastentarha, keskikoulu, lasten luomisty\xc3\xb6n keskus, musiikkikoulu, kulttuuritalo, kirjasto, piirisairaala poliklinikkoineen, sosiaalipalvelukeskus, posti, pankki, joukko kauppoja ja ravitsemuspalveluja. Er\xc3\xa4it\xc3\xa4 palveluja on my\xc3\xb6s Vladimirski Lagerissa.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nStrugi-Krasnyjen kulttuuriperint\xc3\xb6kohteisiin kuuluu vuonna 1905 rakennettu Jumalan ilmestymisen kirkko sek\xc3\xa4 kolme Ven\xc3\xa4j\xc3\xa4n kansalaissodan ja toisen maailmansodan muistomerkki\xc3\xa4. Taajamassa toimii kotiseutumuseo. Matkailupalveluja ei ole.'